《王梳山徵诗付选答以长歌》
清代·成鹫

当今作者如建鼛，大声细响皆风骚。分门别户相贬褒，江河日下纷滔滔。

梳山大士手眼高，俯视一切同萧蒿。指挥搦管生风涛，青天白日神鬼号。

老吏断狱如萧曹，杀活予夺操独操。古人定论今莫逃，俯首听命无喧嘈。

千金骏骨归方皋，老马踯躅甘栈槽。偶来过我城东濠，笑我抱瓮痴且牢。

姑舍所学从桔槔，立言不朽洵人豪。美人赠我金错刀，何以报之鸊鹈膏。

欲从狐貉羞敝袍，还坐自思中郁陶。精华已竭徒餔糟，皮之不存焉用毛。

身既隐矣光亦韬，道旁苦李难报桃。感君爱我无乃劳，感君爱我无乃劳。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。